
Αγαπητοί μαθητές και μαθήτριες,

[bookmark: _GoBack]Την φετινή χρονιά συμμετείχατε, στο πλαίσιο του προγράμματος περιβαλλοντικής εκπαίδευσης που υλοποιεί το σχολείο σας, στο δίκτυο περιβαλλοντικής εκπαίδευσης «Βιώσιμη Πόλη: η πόλη ως πεδίο εκπαίδευσης για την αειφορία». Στο δίκτυο μας συμμετέχουν φέτος περίπου 1500 μαθητές από 52 σχολεία από όλη την Ελλάδα!

Όπως κάθε χρόνο έτσι και φέτος ως επιστέγασμα των προσπαθειών όλων μας, οργανώνουμε ένα μαθητικό περιβαλλοντικό συνέδριο που μας δίνει τη δυνατότητα να συναντηθούμε, να γνωριστούμε και να συζητήσουμε και με άλλους μαθητές, εκπαιδευτικούς και εκπροσώπους της τοπικής αυτοδιοίκησης και άλλων φορέων, ζητήματα της πόλης μας που μας απασχολούν.

Φέτος το 6ο Μαθητικό Περιβαλλοντικό Συνέδριο για τη Βιώσιμη Πόλη θα πραγματοποιηθεί στις 20 Απριλίου 2018, στο Δημαρχείο της Θεσσαλονίκης και θα έχει τίτλο «Η πόλη που ονειρεύομαι!». 

Όλες οι έρευνες που γίνονται με στόχο την καταγραφή των απόψεων των πολιτών για τα ζητήματα της πόλης τους απευθύνονται σε κατοίκους που είναι μεγαλύτεροι από 18 ετών, με αποτέλεσμα οι κάτω των 18 κάτοικοι της πόλης νε μη συμμετέχουν σε τέτοιες έρευνες, ούτε έχουν την δυνατότητα να εκφράσουν τις ιδέες τους για τη ζωή τους στην πόλη τους. Το συνέδριο μας έχει αυτόν τον σκοπό. Να δώσει τον λόγο σε εσάς! Θέλουμε να ακουστούν τα όνειρά, οι προβληματισμοί, οι ιδέες και οι προτάσεις σας για την πόλη στην οποία ζείτε.  

Έχετε λοιπόν τη δυνατότητα, μαζί με την δήλωση της συμμετοχής σας στο 6ο Μαθητικό Περιβαλλοντικό Συνέδριο, να προτείνετε θέματα ή ιδέες που θα προσπαθήσουμε εμείς να συμπεριλάβουμε στις δραστηριότητες που οργανώνουμε για εσάς. 
· Ποια θέματα της ζωής σας στην πόλη είναι τα πιο σημαντικά για εσάς;
· Ποια είναι κατά τη γνώμη σας τα μεγαλύτερα προβλήματα της πόλης μας που θα πρέπει τα άτομα, η κοινωνία και οι θεσμοί να αναδείξουμε και να προσπαθήσουμε να αλλάξουν;
· Έχετε κάποια ιδέα για μια δράση που θα θέλατε να υλοποιήσετε μαζί με μαθητές από άλλα σχολεία που θα συμμετέχουν στην συνάντηση εκείνη την ημέρα;
· Τι άλλο θα θέλατε εσείς από την πόλη σας για να είναι η ζωή σας σε αυτήν πιο κοντά στις δικές σας επιθυμίες και που δεν έχουμε σκεφτεί / λάβει υπόψη μας εμείς οι ενήλικοι;
· Ποια είναι τα όνειρά σας για την πόλη μας;

Περιμένουμε τις προτάσεις σας! Εμείς από το Κέντρο Περιβαλλοντικής Εκπαίδευσης (ΚΠΕ) θα προσπαθήσουμε να τις ομαδοποιήσουμε, ελπίζουμε χωρίς να αλλάξουμε την ουσία των προτάσεών σας, για να διαμορφώσουμε τελικά τις δραστηριότητες του συνεδρίου.
Με εκτίμηση,
Η παιδαγωγική ομάδα του ΚΠΕ,
Γιώργος Υφαντής, Γιώργος Σλαυκίδης, Κώστας Στυλιάδης, 
Νικολέτα Ριφάκη, Χρυσούλα Αθανασίου

